Broj: 711-I-P-464-22/23-06-12

Zagreb, 14. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača i Ines Pavlačić, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznice Ljiljane Grbić, zamjenice općinskog načelnika Općine Podgorač, OIB: …………….., na** 24. sjednici održanoj 14. rujna 2023., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2022. za 2021. godinu, obvezn****ica Ljiljane Grbić, zamjenice općinskog načelnika Općine Podgorač, počinila je povredu članka 10. stavka 4. ZSSI-a.**
2. **Za povredu iz točke I. ove izreke, obveznici Ljiljani Grbić, izriče se opomena.**

Obrazloženje

Obveznicima ZSSI-a, koji su bili dužnosnici u smislu odredbi Zakona o sprječavanju sukoba interesa (“Narodne novine”, br. 26/11., 12/12., 126/12., 57/15. i 98/19., dalje u tekstu: ZSSI/11), Povjerenstvo je 30. prosinca 2021. uputilo obavijest Broj: 711-I-2209-R-269/21-01-18 od 28. prosinca 2021. u kojoj ih se uputilo na obvezu podnošenja godišnje imovinske kartice za 2021. sukladno članku 10. stavku 4. ZSSI-a uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Naime, kako je ZSSI stupio na snagu 25. prosinca 2021., obveznica Ljiljana Grbić je s obzirom na obnašanje navedene dužnosti i prije stupanja na snagu ZSSI-a imala obvezu podnositi Povjerenstvu izvješća o imovinskom stanju sukladno odredbama tada važećeg ZSSI/11-a.

Povjerenstvo je utvrdilo da obveznica Ljiljana Grbić, zamjenica općinskog načelnika Općine Podgorač, nije podnijela imovinsku karticu povodom godišnje obveze podnošenja do 31. siječnja 2022. za 2021. godinu slijedom čega je protiv navedene obveznice otvoren predmet posl. br. Pp-464/22 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 4. listopada 2022., Registar obveznika i Registar imovinskih kartica.

Povjerenstvo je 16. svibnja 2023. odlučilo da u odnosu na obveznicu Ljiljanu Grbić, zamjenicu općinskog načelnika Općine Podgorač, postoje pretpostavke za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2022. za 2021. godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznicu dopisom od 16. svibnja 2023. Broj: 711-I-1000-Pp-464-22/23-02-12 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica se na navedenu obavijest nije očitovala.

Povjerenstvo je uvidom u Registar obveznika utvrdilo da Ljiljana Grbić dužnost zamjenice općinskog načelnika Općine Podgorač obnaša od 21. svibnja 2021., dok je istu dužnost obnašala u prethodnom mandatu 2017.-2021. S obzirom na navedeno, a sukladno članku 3. stavku 1. podstavku 39. ZSSI-a, u obvezi je postupati u skladu s odredbama ZSSI-a kao obveznica u smislu istoga Zakona.

Uvidom u Registar imovinskih kartica Povjerenstvo je utvrdilo da obveznica nije podnijela imovinsku karticu za 2021. do 31. siječnja 2022., niti je sukladno obavijesti Povjerenstva od 28. prosinca 2021. podnijela imovinsku karticu u prosincu 2021. u kojoj bi prijavila imovinsko stanje s istekom 2021. godine.

Nadalje, uvidom u podatke istog Registra utvrđeno je da je obveznica podnijela imovinsku karticu povodom godišnje obveze podnošenja za 2021. u elektroničkom obliku 30. prosinca 2022., dok je imovinsku karticu povodom godišnje obveze podnošenja za 2022. u elektroničkom obliku podnijela 13. veljače 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Ljiljana Grbić, zamjenica općinskog načelnika Općine Podgorač, propustila podnijeti imovinsku karticu Povjerenstvu do 31. siječnja 2022. godine za 2021. godinu, a kojim propustom je povrijedila odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obveznici koja po prvi put podnosi imovinsku karticu, ali niti o obveznici protiv koje je Povjerenstvo ranije donijelo odluku kojom bi bila utvrđena povreda odredbi ZSSI-a, Povjerenstvo je posebno uvažavajući okolnost da je obveza podnošenja imovinske kartice povodom godišnje obveze bez obzira je li došlo do promjena tijekom obnašanja dužnosti uvedena nakon njezina stupanja na dužnost, kao i da je obveznica ispunila svoju obvezu podnošenjem godišnje imovinske karticu za 2021., ali i za sljedeću 2022. godinu, utvrdilo primjerenim obveznici za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Ujedno se ukazuje obveznici da je i dalje dužna podnositi imovinske kartice temeljem drugih osnova iz članka 10. ZSSI-a na način i u rokovima propisanima istim Zakonom.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Ljiljana Grbić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana